L 102/88
FI
Euroopan unionin virallinen lehti
17.4.2023
UNIONIN JA YHDISTYNEEN KUNINGASKUNNAN YHTEINEN JULISTUS ISON-BRITANNIAN JA POHJOIS-IRLANNIN YHDISTYNEEN KUNINGASKUNNAN EROAMISESTA EUROOPAN UNIONISTA JA EUROOPAN ATOMIENERGIAYHTEISÖSTÄ TEHDYLLÄ SOPIMUKSELLA PERUSTETUSSA SEKAKOMITEASSA, annettu 24 päivänä maaliskuuta 2023, Windsorin puitteiston (1) 10 artiklan 1 kohdan soveltamisesta
Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen määräyksillä säännellään yleisesti Yhdistyneen kuningaskunnan ja unionin välisiä tukien valvontaan liittyviä velvoitteita ja varmistetaan tasapuoliset toimintaedellytykset Yhdistyneen kuningaskunnan ja unionin välillä.
Windsorin puitteiston 10 artiklan 1 kohta on erillinen kyseisistä määräyksistä.
Windsorin puitteisto kuvastaa sekä PohjoisIrlannin ainutlaatuista pääsyä unionin sisämarkkinoille että sen asemaa Yhdistyneen kuningaskunnan sisämarkkinoiden erottamattomana osana.
Tässä yhteydessä Windsorin puitteiston 10 artiklan 1 kohta olisi ymmärrettävä siten, että sillä on merkitystä ainoastaan Pohjois-Irlannin ja unionin välisessä tavarakaupassa tai Pohjois-Irlannin ja unionin välisillä sähkömarkkinoilla, jäljempänä ’tavarat’, joihin sovelletaan Windsorin puitteistoa.
Unioni esitti 17 päivänä joulukuuta 2020 Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen 164 artiklan nojalla perustetussa sekakomiteassa seuraavan yksipuolisen julistuksen: ”Sovellettaessa Euroopan unionin toiminnasta tehdyn sopimuksen 107 artiklaa pöytäkirjan 10 artiklan 1 kohdassa tarkoitettuihin tilanteisiin, Euroopan komissio ottaa asianmukaisesti huomioon, että Pohjois-Irlanti on erottamaton osa Yhdistyneen kuningaskunnan sisämarkkinoita.
Euroopan unioni korostaa, että joka tapauksessa vaikutus pöytäkirjassa tarkoitettuun kauppaan Pohjois-Irlannin ja unionin välillä ei voi olla pelkästään hypoteettinen, oletettu tai ilman aitoa ja suoraa yhteyttä Pohjois-Irlantiin.
On määritettävä toimenpiteen todellisten ennakoitavissa olevien vaikutusten perusteella, miksi toimenpiteellä voi olla tällainen vaikutus Pohjois-Irlannin ja unionin väliseen kauppaan.”
Tämä Windsorin puitteiston 10 artiklan 1 kohdan soveltamista koskeva yhteinen julistus perustuu unionin yksipuoliseen julistukseen, jossa vahvistetaan Pohjois-Irlannin asema Yhdistyneen kuningaskunnan sisämarkkinoilla ja varmistetaan samalla unionin sisämarkkinoiden suojelu.
Siinä selvennetään Windsorin puitteiston 10 artiklan 1 kohdan soveltamisedel­ lytyksiä, joissa määritellään ne erityiset olosuhteet, joissa kyseinen kohta todennäköisesti otetaan käyttöön silloin, kun tukia myönnetään Yhdistyneessä kuningaskunnassa, ja sitä voidaan hyödyntää kyseistä määräystä tulkittaessa.
Jotta voidaan katsoa, että toimenpiteellä on aito ja suora yhteys Pohjois-Irlantiin ja näin ollen vaikutus Windsorin puitteiston soveltamisalaan kuuluvaan Pohjois-Irlannin ja unionin väliseen kauppaan, kyseisellä toimenpiteellä on oltava todellisia ennakoitavissa olevia vaikutuksia kyseiseen kauppaan.
Merkityksellisten todellisten ennakoitavissa olevien vaikutusten olisi oltava olennaisia eikä pelkästään hypoteettisia tai oletettuja.
Isossa-Britanniassa sijaitsevalle tuensaajalle myönnettyjen toimenpiteiden osalta olennaisuuteen vaikuttavia tekijöitä voivat olla yrityksen koko, tuen suuruus ja yrityksen läsnäolo merkityksellisillä markkinoilla Pohjois-Irlannissa.
Vaikka pelkkä tavaroiden saattaminen Pohjois-Irlannin markkinoille ei yksinään riitä muodostamaan aitoa ja todellista yhteyttä, joka käynnistäisi Windsorin puitteiston 10 artiklan 1 kohdan soveltamisen, Pohjois-Irlannissa sijaitseville tuensaajille myönnettävillä toimenpiteillä on todennäköisemmin olennaisia vaikutuksia.
Jotta voitaisiin katsoa, että Isossa-Britanniassa sijaitseville tuensaajille myönnetyillä toimenpiteillä on olennainen vaikutus, on lisäksi osoitettava, että tuesta saatava taloudellinen hyöty siirrettäisiin kokonaan tai osittain Pohjois-Irlannissa sijaitsevalle yritykselle tai Pohjois-Irlannissa markkinoille saatettujen asiaankuuluvien tavaroiden kautta esimerkiksi myymällä tuotteita alle markkinahinnan, jolloin olisi olemassa aito ja suora yhteys, joka käynnistäisi Windsorin puitteiston 10 artiklan 1 kohdan soveltamisen.
(1) Ks. yhteinen julistus N:o 1/2023.